open-index/open-wikipedia-markdown huggingface dataset:
Suttka chem Pustok

## Suttka chem Pustok
**Exodus**

Gulamponn ani piddnuk sostale porjechi SUTTKA Pentateukachea hea dusrea pustokant amkam mellta. EXODOS, hea Grik utracho orth mhollear bhair kaddop / sorop. Israel porjeche itihasik soddvonnecho mahavir mhollear Sorvespor Dev (Yahweh) "Ejiptantli, gulamponnachea desantli Israel porjek bhair kaddla to Sorvespor Dev' (Sutt. 20/2; 5/6)
He vhodd virkothen Yahwe ani Faraoh modem ek vhodd loddai ani zhuz cholta. Darunn ani krur monis-bollak, Sorvespor Dev fuddo korta ani Ejiptachea nixttur razacher To zoit vhorta. Israelachem gulamponn, dha khasti, Tambddea doriantlean ojapvont pask . utarop : he mhkhel bhag te vhodd suttkeche.

Tea bhair, hea Pustokant Sinai dongrar kel’lea Korarache sthapnnechi khobor amkam spoxtt zata. Ho korar Israelachea ak’khea Itihasant ek mullavi ani mukhel ghoddnni. Tiche sorbhonvtim Israelachem ak’khem nivit, zaum dhormik, somajik, otmik, sonvskrutik ani rajkaronnik, gunvta ani vhaddot veta. Sinai dongrachea Korara udexim Israel Devachi Porza zata ani Sorvespor ticho Dev zata.

Dha updes (Somurt) ani dusre nem’-kaide hea korarant atthaplole asat, Apnnak soddoilolea Devak Israel porza sodanch raji ani dhin’vaxi ravunk zai, Yahweh, Israelacho Dev, soimbachea ghoddneamnim, nhoi mhonn sevadhormik ritimnim punn tanchea itihasachea gombhir somajik-rajkaronnik poristhitint to Ap-uktavnni korta. Tika favo mhonn nhoi punn Aplea khud udhar mogan, visvaxi Dev Aplea Korarachea sombondant Israelak bhitor sorunk apoita. Korara vorvim sogllim Israelitkaram eka-mekachim bhav-bhoinnam, Moizesak dixtti poddlolo Dev, ek soddvonnar Dev, “Hanv To Hanv” (Sutt, 3/14), Dublleam- goribancho, piddnnukechea bhara khal cheploleancho Dev To, Taka sodanch neai-nit ani promanikponn zai, On’nea-oniticho To dusvas / dves korta. To patkeank khast laita khoro, punn tech borabor To doiall-movall, dulob ani konvallo, To bhogxita ani novo bhorvanso dita ! To Apunn suttka dita punn teach borabor aplea soddvonechea vaurant mon’xak vapurta.

## Polleiat
*Book_of_Exodus
*Books_of_the_Bible
*Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Ruth achem Pustok

**Book of Ruth**

Ruthachem Pustok ekdom’lhan. Hea Pustokant ruth nanvache eke ostorechi kotha vornnilea.

Ruth hi Moabit ostori. Ti eka Israelit mon’xa lagim logn zaloli. To melea uprant ti Naomi aple sasumaim-xim ravunk Judant portoto. Hanga ti, Boaz hea tichea ghovachea soirea lagim logn zata. Hea logna vorvim tika Obed zolmota. Obed zaun asa Davidacho xapai.

Hi ek dekhivont kotha. Eke videxi ostoren porian Devacher aplo visvas dovorlo zalear, Dev apli konnvallai dakhoita tem ruthachea Pustokant bhes bore torem dakhoilam.

Ruthachea pustokak kherit mol ieta kiteak adim thaun Ruth Davidachi vhoddli xamai koxi porompora manun gheit ailea, ani Matev Xubhvortoman’kar Jezu Kristachi conxavoll ditana, Ruthachem nanv gheta. Polle Mt. 1/5

## Polleiat
*Book_of_Ruth
*Books_of_the_Bible
*Bible

## Sondorbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Romkarank Pauluchem Potr

## Romkarank Pauluchem Potr
**Epistle to the Romans**

### Romkarank Pauluchem Potr

Novea Korarantlea Potram modem Paulun Romkarant boroilolea Potrak ek manacho zago favo.

Hea Potrant veg-vegllea poristhitinchi ani monxanchi ji to khobor korta, ti monant dhorun, ani toxench tisre dhormporgottnneche bhonvddechea xevottak Paulu Korintant also mhonn thoichi-I poristhiti lokxant gheun, hem potr tannem 57-58vea vorsa boroilem, oxem mhonnpachi khatri zata.

Dhormporgottnnecho vavr kortana, hea kallar udenti-vattarantle soglle ganv to bhonvlolo ani ostomtek Xubhvortoman porgott korunk sodtalo. Dekhun, Jerusaleak bhett kortoch, Roma xarant matso ravun, Ispaniek vochunk tannem tharailem. He bhettechi khobor to hea Potrant sangta ani aplea nihallancho foll ani tea kallache dharmik prosn to tanche mukhar dovorta. Te prosn he: monx’xam Devak manovlolim zatolim zalear bhavarth gorjecho, ani Devak manovlolim zavpache he nove pod’doti ani Moizesache Somurti modem sombond asa. Hea don-ui prosnanchi to bariksannen somzonni dita.

Zorui adim Galasiekarank boroilolea potrant tannem hea prosnanchi thoddi xikovnni dil’li, tori he nove xikovnnechi khobor iskuttaun diunk nasli. Romkarant apli vollokh korun ditana, to hea soegacho boro faido kaddta ani apli xikovnn koxli ti odik barkaien sangta. Ani hem to korta nhoi fokot Romkaram khatir, punn sonvsarabhor ximpoddlolea kristanv sobham khatir.

### Hea Potrachi manddavoll oxi :

Prostavna ani vixoi : 1 : 1-17

Patki mon’xank soddvonnechi goroz : 1 : 18-3:20

Dev Apnnacher Bhavarth dovortoleank Jezuchea mornna
Ani punorjivontponna vorvim soddvonn dita : 3:21-4:25

Jezu Krista sovem novem jivit : 5: 1-8:39

Devache taronnik manddavollint Israel-porjecho zago : 9:1-11:36

Kristi jinnechi chal : 12:1-15:13

Sompadnni ani khasgi noman : 1-14-16:27

## Polleiat
*Epistle_to_the_Romans
*Books_of_the_Bible
*Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Razanchim Pustokam

## Razanchim Pustokam
**Book of Kings 1 and 2**

Razanchim Pustokam (Poilem ani dusrem) toxench Samuelachim Pustokam (Poilem ani dusrem), Hebrev Povitr Pustokant ekuch Pustok koxem aslem.

Samuelachea Pustokant xevottak ieta tem Razanchea Pustokant chalu urta. Dekhik : 1 Raz. 1-2 he ovesvor 2Sam. 9-20 hache xevottache ovesvor zaun asat. Solomon hache karkirdicho bhag (1Raz. 3-11), tache Zannvaiechi, tache girestkaiechi, tanchea bandkamachea vaurachi odik korun Jerusaleachea Mondirachea bandkamachi bariksannen khobor dita. Solomon 931 vorsa morta ni Rajki ani dhormik futt poddta (1Raz. 12-13). 1Raz 14 tem 2 Raz. 17 hantunt, Israel ani Judah hea donui razvottkeancho itihas dila – Ejipt, Judacher akromonn korta; Siriekar ut’torechea kullancher akromonn kortat. Punn jedna Assiriechi fouz bhitor sorta tedna akant vaddta, poilim nnovea xenkddeant ani magir atthvea xenkddeant jedna 721 vorsant Samariacho bhosm zata. Judachi kotha chalu urta (2Raz. 18-25/21) ani 587 vorsa Judachem nisontton zaum meren cholta. Hea pustokant don razvottkeancho ul’lekh asa: Hezekiachi razvottki (2Raz. 18-20) ani Josiachi razvottki (2Raz. 22-23). Hea kallantleo mukhel ghoddnnio mhollear Hezekia raza astana, 701 vorsant, Sennakerib bhitor sorta, ani Josiachea kallar, Assiriecho bhosm zaun, Kaldiekaranchem rajea unch sorta. Hea pustokachea xevottak don lhan purvonnam asant ( 2Raz. 25/22-30).

Razanchim Pustokam boroileant toxim vachunk zai: Soddvonnecho itihas, venchun kaddlole porjechem onupkarponn ani raxttrancho bhosm zata tem polleun Devachi ievzonn puri zaunchi na mhonn bhirant asta. Punn thodde bhavarthi, ‘Baalak dimbi moddinant’, hem khub bhorvanxeachem zata. Ani Devachi ievzonn konnachean addaunk zaina mhonn kollon ieta.

## Polleiat
Books_of_Kings

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Tesalonikarank Pauluchem Poilem Potr

## Tesalonikarank Pauluchem Poilem Potr
**First Epistle to the Thessalonians**

#### Tesalonikarank Pauluchem Poilem Potr

Sumar ekavon (51) vea vorsa, aple dhormporgottnneche poile bhonvdder, Paulun Tesalonikekaranchi povitr-sobha sthaploli. Tesalonika Masedoniechem razdhani ek vhodd ani mhotvachem xar aslem. Tea xarantlo lok chodd korun videxi aslo, punn zaito Judev lokui thoim jietalo ani tanchem devsthan thoim aslem. Thoddea Judevank ani khub videxiank Jezu Krista-xim Paulun oddun haddlim ani oxem tim Jezucher bhavarth dovrunk pavlim. Punn Kristak manun gheunk naslo tea Judevank nattkai zali ani, boglanttam ghalun ani guddmell korun, Bereia ganvant pollun vochunk tannim taka boll kelem. Thoim thaun Paulu Atenak ani Korintak gelo, ani hanga ravun tannem hem potr boroilem. Paulu Atenant astana, Tesalonikent ozun chalu aslole piddapiddek lagun tim halinch Kristanv zal’lim mon’xam aplo bhavarth soddtit mhonn, thoinchi poristhiti polleunk ani tankam ghottai diunk tannem Timotak Tesalonikek dhaddlo. Dhumallo sosu-ui, tim bhavarthant thir asat mhonn Timotan Pauluk, Korintant astana, khuxalkaiechi khobor haddli. Tech bhaxen, Jezuchea dusrea iennea vixim, Tesalonikekaram xikovnn gheunk sodtat mhonn Timotan Pauluk kollit kel’lem dekhun, ho vixoi hea Potracho mukhel bhag zalo. Timot Tesalonike thaun ietoch, Paulun hem Potr boroilem.

#### Hea Potrachi manddavoll oxi :

Prostavna :	 1 : 1

Dhin’vas ani vakhann’nni :	1:2-3:13

Kristi rit-rovis samballunk xiddkavnni : 4 : 1-12

Kristachea dusrea iennea vixim xikovnn : 4 : 13-5:11

Xevottachi xiddkavnni : 5 : 12-22

Sompadnni : 5 : 23-28

## Polleiat
First_Epistle_to_the_Thessalonians

Books_of_the_Bible

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Timotak Pauluchem Poilem Potr

## Timotak Pauluchem Poilem Potr
**First Epistle to Timothy**

#### Timotak Pauluchem Poilem Potr

Paulun Timotak boroil’lea don Potrank ani Titak boroil’lea Potrak “Gonvllik Potram” mhonnttat, kiteak tannem tim eke povitr-sobhek nhoi, punn tichea vhoddilak vo gonvlliak boroilim; hannem ti bore bhaxen cholounk taka uzvadd ani vat dakhounk Paulun tim boroilim. Him tinui potram rupan toxem vixoiamnim ekamekak khub lagim asat.

Timot Likaoniechea Listrantlo aslo; tacho bapui Grik ani tachi avoi Judev. Povitr Pustok vachunk taka xikxonn dil’lem. Paulu poile pavtti Listrant ailo tedna, Timotan toxench Eunike tache avoin ani Loixen tache xamain Jezuk Devan bhasailolo Krist Soddvonnar mhonn bhavarthan manun ghetlo. Tea somoiar Kristanvamnim Pauluk Timotachi bori khobor sangloli, ani aplea dhormporgottnnechea vavrant Paulun taka aplo sangati zaunk vinchun kaddlo. Timotachi sunot korunk nasli; punn atam, Frijiechea Judevamnim Timotachea tonddantli Kristi dhormachi porgottnni sompeponnim manun gheunche khatir, Paulun tachi sunot keli. Hea uprant, khub pavtti, Timot Paulu sorxilo pois aslo. Ani avghodd ani chodd molachim kamam Paulun ozun tornnea Timotachea hatant sompoilim. Pauluk poile pavtti Romak bondkhonnint ghalo tedna, Timot aplea guru borabor aslo.

He bondkhonni uprant, Pauluche nimanne dhormporgottneche bhonvdder, Timot tache borabor gelo ani Efezache povitr-sobhecho karbhar cholounk Paulun taka thoi dovorlo.

Hea Potrant don chintnam amkam melltat : Timotan kalljidarponnan khottea guruncher zhuzunk zai, ani povitr-sobha bore manddavollin sthapun haddpachem kam’ xitaben korunk zai. Pauluchem mon hea don-ui vostuncher ghunvta, karonn thoi khub sonkoxtt asle mhonn taka onnbhov aslo.

#### Hea Potrachi manddavoll oxi :

Prostavna : 1 : 1-2

Povitr-Sobhe ani tichea odhikariam vixim xikovnn : 1:3-3:16

Tachea vavra vixim Timotak xikovnn : 4 : 1-6:21

## Polleiat
First_Epistle_to_Timothy

Books_of_the_Bible

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Titak Pauluchem Potr

## Titak Pauluchem Potr
**Epistle to Titus**

#### Titak Pauluchem Potr

Tit, Frik avoibapaicho put, Paulu ani Barnabasa borabor to Jerusaleach poile vixv-sobhent vantto gheunk ghel’lo (D.I. 2/1-3 polle)

Paulu hea potrant Titak aplo mogacho put mhonntta, kiteak Paulu vorvim to, Jezuk Krist ani Soddvonnar mhonn manun gheun, Kristi bhavarthak zolma ail’lo.

Romak pile pavtti bondkhonnint asche adim. Paulun Kret zunveak bhett kel’li; punn ti kedna zali, hem sarkem sangunk zaina. Mhonnttoch ti bhett ani toxench hem potr Pauluche poile suttke ani tachea mornna modem poddtat. Povitr Pustokache xastri chodd korun Paulun Timotak poilem potr boroilea uprant, hem potr Titak boroilem mhonnttat, 65vea vo 66vea vorsa. Timotak Efezant astana fuddo korunk poddloli toslich Kretachi dharmik poristhiti asli ani dekhun titacho vavr Timotachea vavra sarkoch also.

Thoinchea lokachea sobhavak lagun, ani khotteo xikovnno posorloleo dekhun, titacho vavr ekdom avghodd zalo. Titak Kretak dovorche adim, povitr-sobha koxeo manddun haddunk ani cholounk zai tem Paulun taka sanglolem. Gonvlliacho vavr bore bhaxen korunk, Paulu hea potrant taka budhi ani updes dita.

#### Hea Potrachi manddavoll oxi :

Prostavna : 	1 : 1-4

Povitr-Sobheche odhikari :	1 : 5-16

Povitr-Sobhechea veg-vegllea zomeacnche kaide :	2 : 1-15

Xiddkavnnio ani updes :	3 : 1-11

Sompadnni : 	3 : 12-15

## Polleiat
Books_of_the_Bible

Epistle_to_Titus

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Tobit achem Pustok

## Tobit achem [[Pustok]]
**Book of Tobit**

Tobitachem pustok mhollear eka ghorabeacher atthaploli kanni. Nineveh xarant Tobit nanvancho ek mois jietalo. Tachea Naftali kulla soit taka nirvaxit kelolo. Tobit ek Devbhiranticho monis aslolean somurt palltalo, gorjevontank pavtalo ani atam to kudd'ddo zalolo. Ekbatana ganvant tacho soiro Raguel ravtalo. Sara, Raguelache dhuveche satui nhovre eka fattlean ek korun lognananche ratich Asmodeus devcharan jivexim marlole. Atam Tobit ani Sara apnnancher moronn dhadd mhonn Deva lagim magtat punn Dev tanchem magnnem aikota ani Apnnank zai te porim zap dita. Dev aplea duta Rafaelak dhaddta zo Tobias hea Tobitachea putak Raguela-xim surokxitponnim haddta, take Sara lagim logn korta ni tachea Bapaicehm kudd'ddeponn borem korunk vokhod dita. Hi ek dekhivont kanni, zoim bhik diupant animeloleam sovem karia pallpant khun nett ghatla. Nia fhorabeachem jivit hantunt bhes bore torem vornnilam. Lognanchi purnntai, kristi xikovnnent asa mhonn dakhoilam. Deivik boreponnanchi prokasnni Rafael duta vorvim Dev kollit korta. dor disa hi Devachi kurpa amche thaim asa mhonn Tobitachem pustok amkam xikoita. Tobitachem Pustok sumar 200 vorsam Kristi Xoka adim boroilolem-xem dista, chodd korun Palestina desant ani ghoddie Aramaik bhaxen.

## Polleiat
Book_of_Tobit

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Upodexok hem Pustok

## Upodexok hem Pustok
**Ecclesiastes**

Grik bhaxen Ekklesiastes ani Hebrev bhaxen Qohelet, hea sobdancho orth mhollear eke dhormik Zomaticho fuddari vo ek dhormik zomat ghoddun haddpi ani hea orthan tea mon’xak ek provochonkar vo sobhemazar uloupi oxem mhonnum ieta. He kherit dixen Konknnintlean tea sobdacho onkar mhollear Upodexok.

Hea pustokachea boroupean (zaum to ek vo sobar lekhok) disa-dispott’tea jivitacho khol onnbhov ghetla. Dista te porim tannem mon’xachea jivitachea jin’nos bhazunchem barik xikop kelam ani zaiteo bhonvddeo marun, veg-veglli mon’xachi poristhiti onnbhovlea.

Tacho mukhel sondex pustokache survatekuch – eka xlokan (1/2) panch pavtt tench utor – ani xevottak (12/8), spoxtt zata : “Polkeponnachem polkeponn, sogllem mhollear polkeponn.

Mon’xachem jivit mhollear ek orth naxil’lea ghoddnneanchi sankholl 3/1-13! Soglleo vostu mon’xak fosoitat. Sogllo tacho koxtti vavr nirfoll (1/4-11); Zannvai odik guspagondoll anink noxtt vaddoita (1/12-18); sonvsari khuxalkai mon’xak togta toslem dhadosponn dina (2/1-12); borea ani vaitt mon’xacho, zannaracho ani pixeacho xevott ekuch (2/13-17); grestkaie ani vhoddponna pattlean dhanvtolo monis varea pattlean dhanvtolea eka pisatt mon’xa sarkho (2/18-26). Suria pondak ghoddtolea ghoddneancher mon’xak visvas na; soglleachi taka vaz ani vitt ailea; khoinchech vostuk mol na ! “Borea vo promannik mon’xak Dev hea sonvsarant inam’ dita tor vaittoveak ani noxttea mon’xak To khast laita’ – hi poromporechi xikovnn Joba porim, Upodexok noikarta ani tem totv sarkhem nhoi mhonn aplea khaxa onnbhovantlean sobar purave dita (7/25-8/14). Fuddarachem chintlear mon’xak khori surokxa ani xan’tatai mellona (3/21; 9/10; 12/7); khoreponnim, xanneak ani murkhak, grestak ani dublleak, mon’xak ani zonavorak ekuch xevott : moron konnakuch chukona (2/13-17; 3/18-20). Ak’khea pustokant, Upodexok tore-torechim noxttam vo vaittam dakholl korta ani suria pondak hea sonvsarant ghoddta titlem-I ek polkeponn mhonn portun portun sangta.

## Polleiat
Ecclesiastes

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Utpoti chem Pustok

## Utpoti chem Pustok
**Genesis**

Ak’khea Povitr Pustokantlem toxench somurtintlea (Pentateuk) panch pustokantlem poilem pustok.

Hebrev bhaxen tachem survatechem utor bereshit (orombak) ani Grik Septuagint Bhaxantoran “Genesis” – hea mathallean tachem nanv. Him kherit utram utpoti pustokak ak’khea orombanchem pustok mhonn khatri korta : Oromb ak’khea sonvsaracho ani moniskullacho. “Orombak Devan sorg ani prithum rochlim” (Ut. 1/1; 2/4). Oromb patkacho ani sorv vaittacho, oromb jin’nos porzancho, sonvskrutaiancho ani bhasancho; oromb veg-vegllea vaura-dho’deacho, vad-vivadacho ani zhuzacho; oromb mornnacho (!) Ho vixv dekhavo kherit orombacho, Utpotichea poilea bhagant amkam dakholl zata (Ut. 1-11). Dusrea bhagant (Ut. 112-50) Hebrev porjecho oromb tichea mullpurvozam koddlean amkam kollit zata : Abranv, (12-25), Izaak ani Jakob (26-36) ani hacho put Juze (37-50). Hea kuttubancho Itihas, Sorvespora Devachi soddvonnechi Ievzonn, tachi Bhasavnni ani Vinchun kaddop amkam thavem korta.

Zaum sorga ani prithumecho Dev-rochnnentlean zaum Patriarkanchea rong-rongit ani vichitr Itihasantlean zaite dhormik vixoi ani xikounn amkam spoxtt zatat. Te mhollear : Dev sasnnak jieta ni to orom ani xevott sogllea vostuncho; sogllea rochnnam modem monis Devache vhodd opurbaiecho; Aplea sarkeachim ani rupachim Devan dadleak ani bailek rochleant; Dev- Rochnnenchi zannvai ani podvi, tachi vichitr manddavoll, lognanchi sthapnni, udhar kallzan mon’xak dil’lem dennem, mhonnge khur sot’tea; mon’xachem mull patok ani Devachi khast; gorvan bhorlolo monis Devache nem-kaide pallunk raji na, toriastana Dev taka patkantli soddvonn bhasaita: Devachi sasai – ani mon’xacho bhorvanso. Dev mon’xacher axirvad ghalta ani aplea koraram vorvim aplea ekvottan jieunk taka portun-portun apoita. Kheritponnim Abrahamak tachea thir ani nix bhavartha pasot aplea axirvadan bhorta ani Tacheach kuttumbantlo ietolea Messiasa vorvim sogllea raxtttrancher ani ak’khea monis kuttumbacher vhoddantlo vhoddlo axirvad ghalta.

Aplea jivea sobdantlean Dev ak’kho sonvsar rochta. Tachem utor mhollear ek adnia, ek Bori khobor, ek bhasavnni aplea sangata ani aple ixttagotint jieunk dor-eka mon’xak ek mogachem amontronn. Mon’xan Devachem Utor svikar korunk goroz, ani khaltikaien Tachi adnia pallun, Devache soddvonnechi ievzonn ani Itihas hea sonvsarant fuddem vhorunk mon’xachi zobabdari.

Purvilea laginchea udentichea purannantlea jin’nos khotancho vapor korun tech porim xenkdde pottim muttumbamnim tonddim sangil’lea korinam / poromporam udexim, hem Utpotichem pustok uzvaddak ailam. Veg-vegllea sahitik ani dhormik poromporanchi nimanni sompadni korunk povitr boroupeak sumar panch xenkdde lagle (X-VI Krist Uga adim).

## Polleiat
https://en.wikipedia.org/wiki/Book_of_Genesis

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Vaddtea Biachi Vopar

## Voparincho hetu
Tednam xisamnim lagim sorun Taka vicharlem: “Voparimnim tanchê kodde kiteak uloitai?” Tannem portipall kelo: “Kiteak Sorginchea Rajeache gutt vollkhunchem dennem tumkam dil’lem asa; tankam herank na. Asa tankam Dev anink-ui ditolo ani tanchem map bhoron òt’tolem; punn na tankam, asa tem porian tanchê koddlem Dev kaddun ghetolo. Dekhun Hanv voparimnim tanchê kodde uloitam, kiteak polleun-ui tankam disona, ani aikun-ui tankam aikona ani somzo-i na.

Izaiasan oxem adinch sanglolem tem tanchê sovem pallon ieta:

‘Aikun-aikun tumkam kãi, somzochem na; polleun-polleun tumkam kãi dischem na. Kiteak hea lokachem kalliz zodd-nibor zalam, tanche kan bhere zaleat, tanche dolle dhamplole asat; na tôr dolleamnim tankam disunk lagtolem, kanamnim tankam sarkem aikunk melltolem, monan tankam somzotolem, ani, tim Mhojê-xim portun ieun, Hanv tankam borim korin .’

## Vaddtea Biachi vopar
Povitr Pustok ː Mark 4 ː 26-29

26 Anink-ui Tannem mhollem: Devachem Raj oxem: êk monis aplea xetant bim vompta;
27 rat ani dis, to nhidlolo asum vô zago asum, bim kirlota ani vaddta; hem koxem tem to kãich nokllo.
28 Zomin apnna osttongim foll dita, poilim palo, magir konnos ani xekim konnsant gulgulit gotto.
29 Ani xet piktôch, luvnni pavli mhonnun rokddoch to villo laita.

“Voparimnim uloitolom, sonvsar rochloleak gupit asloleô vostu ukteô kortolom”, hem provadiachem utor oxem khorem zalem. (Matev 13:35)

## वपारिंचो हेतू
तेदनां शिसांनीं लागीं सरून ताका विचारलें: “वपारिंनीं तांचê कडे कित्याक उलयताय?” ताणें पर्तिपाळ केलो: “कित्याक सर्गिंच्या राज्याचे गूट वळखुंचें देणें तुंकां दिल्लें आसा; तांकां हेरांक ना. आसा तांकां देव आनिंक-ऊय दितलो आनी तांचें माप भरन òत्तलें; पूण ना तांकां, आसा तें परियान तांचê कडलें देव काडून घेतलो. देखून हांव वपारिंनीं तांचê कडे उलयतां, कित्याक पळेवन-ऊय तांकां दिसना, आनी आयकून-ऊय तांकां आयकना आनी संजोय ना.

इजाय्ासान अशें आदिंच सांगललें तें तांचê सवें पाळन येता:

‘आयकून-आयकून तुंकां कांय, संजचें ना; पळेवन-पळेवन तुंकां कांय दिसचें ना. कित्याक ह्या लकाचें काळीज जड-निबर जालां, तांचे कान भेरे जाल्यात, तांचे दळे धांपलले आसात; ना तोर दळ्यांनीं तांकां दिसुंक लाग्तलें, कानांनीं तांकां सार्कें आयकुंक मेळतलें, मनान तांकां संजतलें, आनी, तीं म्हजê-शीं पर्तून येवन, हांव तांकां बरीं करीन .'

## वाडत्या बियाची वपार
पवित्र पुसतक ː मार्क ४ ː २६-२९

२६ आनिंक-ऊय ताणें म्हळें: देवाचें राज अशें: êक मनीस आपल्या शेतांत बीं वंप्ता;
२७ रात आनी दीस, तो न्हिदललो आसूं वो जागो आसूं, बीं किरलता आनी वाडता; हें कशें तें तो कांयच नकळो.
२८ जमीन आपणा असटंगीं फळ दिता, पयलीं पालो, मागीर कणस आनी शेकीं कणसांत गुल्गुलीत गटो.
२९ आनी शेत पिक्तोच, लुवणी पावली म्हणून रकडच तो विळो लायता.

“वपारिंनीं उलयतलं, संवसार रचलल्याक गुपीत आसललेो वसतू उक्तेो कर्तलं”, हें प्रवादियाचें उतर अशें खरें जालें. (मातेव १३:३५)

## Polleiat Niall
The Seed Growing Secretly, Commentary & Meditation 

## Bhaillo Adhar ani Guntn'ni
* Jezucheo Vopareo
* Parables of Jesus
* Another list, slightly different and only of the synoptic Gospels
* Catholic Encyclopedia: Parable

## Sondorbh


वर्ग:Konknni
वर्ग:Jezucheo Vopareo
वर्ग:Devachem Utor
वर्ग:Romi panam
Vilap hem Pustok

## Vilap hem [[Pustok]]
**Book of Lamentations**

Hebrev bhaxentlea Povitr Pustokant, Jeremias Provadiache vilap ‘Borpavoll’ (Hagiographa hea ghottant ghatlea. Ani hi mukhel porbam somoiar vachtolea panch ‘megillot’ vo kovllo hance modlo ek oxem dhortat. Greg bhaxentlea ani Vulgat Povitr Pustokant, Jeremias Provadiachea fattofatt hem pustok gheun taka ‘Jeremias Provadiache Vilap’ oso mhatallo dila. Hem pustok konnem boroilam tacho oromb 2lt/ 35/25 hantunt mellta ani tantuntleo kovita tea vixim tenka ditat. Hantunt vixoi nodrek ieta to mhollear Jeremias Provadiachea Kallavelo. Toripunn hem pustok Jeremiasan boroilam mhonn sangunk zaina. Kiteak Jeremiasacho sobhav vegllech torecho. Bhakit korpacho avaz bond kela (2/9) oxem Jeremias kednanch mhonnchona, toxench to Zedekiahk vakhann’cho na (4/20), nhoi mhonn Ejiptkar adar ditole mhonn visvas (4/17) dovorcho na.

Ovesvor 1, 2, ani 4 meloleam khatir vilap koxe boroileat. Ovesvor 3 ek khasgi vilap ani ovesvor 5 (Jeremiasachem magnnem) zaun asa ek somudaik vilap. Te chodd korun Jerusaleachem nisontton zalea uprant Palestinant 587 vorsa boroilole zaunk zai. toxem polleunk gelear hem pustok ekach mon’xan boroilam zo xarachem toxench lokanchem dukh bore torem vornnita. Punn hea kallokhantlean Devacher niz bhorvanso dovorpacho foler ani sogllea kallzan Deva-xim porot ieupachem disun ieta. Hakach lagun hem pustok khub molachem zaun asa. Dev-mondirachem nisontton kelolea disacho ugddas korun upas kortat tedna Judev lok gaion korun hem pustok vachtat.

## Polleiat
https://en.wikipedia.org/wiki/Book_of_Lamentations

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Timotak Pauluchem Dusrem Potr

## Timotak Pauluchem Dusrem Potr
**Second Epistle to Timothy**

#### Timotak Pauluchem Dusrem Potr

Timotak Pauluchem Dusrem Potr zaun asa Povitr Pustokant Novea Koraracho ek bhag.

Dusre ani nimanne pavtt Roma xarant bondkhonnint aslo tedna, 66 vo 67 vorsa Paulun timotak hem Dusrem Potr boroilem.

Ozun bondkhonnint astana, apnnak soggleamnim sanddla mhonn Paulu chint’ta; veg-vegllea karonnank lagun, tachea sangatiamnim taka soddlolo. Aplea eksurponnachi Pauluk dukh bhogta. Aplem moron lagim pavlam mhonn to polleta. Dekhun Markuk ani Timotak polleunk ekdom goroz mhonn to somzota, chodd korun Timotak, Timotan zata title vegim apnna-xim ieunchem mhonn hea Potrant to magta; tori aplea mogachea xisachem mon ghott korunk ani vegllochar upzoitat tea guruncher Timotan nettan zhuz korpak taka dhir diunk, ho Paulucho vhodd-vhodd husko.

#### Hea Potrachi manddavoll oxi :

Prostvna : 1 : 1-2

Vakhann’nni ani xiddkavnni : 1 : 3 – 2 : 13

Bud’dhi ani updes : 2 : 14-4 : 5

Pauluchi poristhiti : 4 : 6 -18

Sompadnni : 4 : 19-22

## Polleiat
Second_Epistle_to_Timothy

Books_of_the_Bible

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Pedruchem Poilem Potr

## Pedruchem Poilem Potr
**First Epistle of Peter**

#### Pedruchem Poilem Potr

Pedruk Simanv mhonn nanv aslem. To Galileiachea Bethsaida nograntlo, pun Kapernaum nogrant tachem ghor aslem; tachea bapaichem nanv Juanv; dhondean to kharvi also. Andren, tachea bhavan, take Jezu-xim vhelo ani teach poilea disa Jezun taka Kefas vo Khoddop mhonn nanv dovorlem. Tea uprant, Jezuchea apovnneak pallo diun, tannem Jezucho pattlav kelo, ani, Jezun Bara Dhormdut vinchun kaddlea uprant, Tannem Pedruk dhormdutancho Fuddari kelo. Ani ek dis, Jezu khoro Krist ani Jivea Devacho Put mhonn sogllea Dhormdutanchea nanvan Pedrun aplo bhavarth spoxtt uchartoch, Pedrucher Apunn Apli Povitr-Sobha bandtolo mhonn Jezun bhasailem. Aplea punorjivontponna uprant, Pedruchea hatant sogllea Aplea xelliam-menddranchi zobabdari gahlun, taka soglleancher Aploch mogacho ani khalte seve-chakrecho odhikar dita mhonn Jezun monzur kelem. Somiachea sorg-provesa uprant, Pedrun apli zobabdari pallunk suru kelem. Povitr Atmeachea iennea uprant hi zobabdari tannem odikuch nettan ani dhiran choloili. Jezuchea nanva pasot taka onekdam bondkhonnint-ui ghalo.

Bondkhonnintli suttka mell’llea uprant (D.I. 12/17 polle), Jerusaleant ani Palestinant Jezuchem Xubhvortoman tannem porgottlem. Palestina bhair anik khoi to pavlo mhonn sarki khatrechi khobor na. Thoddea vorsam uprant, poile vixv-sobhent vantto gheunk to Jerusaleak gelo (D.I. 15/6 polle). Kristi Xokachea poileam xenkddeam thaun khobor ailea tea pormannem, 67vea vorsa, Roma xarant, Jezu pasot taka khursar jivexim marlo : oxi Jezun hea vixim kel’li bhasavnni pallon aili ( Ju. 21/18-19).

Hem Potr Pedrun Dhaktte Aziechea Kristi sobhank boroilem. Onbhavarthi lokanche dusman’kaiek lagon, tea sobhank tras zatale. Tankam koxtt sosche podtat, tori kristanv dhorm ek khoro dhorm mhonn to aplea Kristi bhavam-bhoinnink sangta ani Jezuchea pattlavdarank sobta toslem jivit jieunk Pedru tankam ulo korta ani dhir dita. Jezu melo, punorjivont zala ani novena ietolo : hem sot amkam bhorvanso haddta. Hea uzvaddan koxttam-trasam dhumalleam modem tanchea bhavartachi porikxa zalea uprant, Jezu Kristachea Dorxonachea Disa tankam sasnnachem inam’ melltolem mhonn khatri diun Pedru hea lokak aplea Kristi jivitant thir korunk vavurta.

## Polleiat
First_Epistle_of_Peter

Books_of_the_Bible

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Zefania achem Pustok

## Zefania achem Pustok
**Book of Zephaniah**

Josia hea Judachea razachea kallar (640 – 609), Zefania provadi vavurlo. Videxanchea sonvoiancher nixed marop (1/8); Porkea devanchi bhozonn kortoleancher nixed marop (1/4-5); Odhikareank, razkunvrank dobkavop (1/8) ani Razavixim zap kaddinastana ravop hem sogllem dhormik chollvoll suru zaunche poilim ghoddlem mhonn spoxtt zata. Mhonnttoch Jeremias provadiachea muniarponn suru zavche poilim, Zefaniacho kall suru zalo mhonn dakhoita.

Hem pustok char vibhagamnim vanttun ghatlam.

1	-	Judak Sorvesporacho Dis	(1/2 – 2/3)

2	-	Raxttram add bhakitam 		(2/4 – 15)

3	-	Jerusalea add bhakitam		(3/1- 8)

4	-	Bhasavnnio			(3/9- 20)

Sorvesporachea Disachem bhakit, fokt Judachoch nhoi punn sogllea raxttrancho nas zatolo mhonn sangta. Juda dhormik ani noitik torechea broxttacharak boli poddla ani tacheant gorv ani urmottponna vaddleant dekhun tacher formonn poddlam (3/1, 11). Zefania pormannem patok korop mhollear jivea Devacher okman korop. Raxttrank khast laun dusreank xittkavnni zatoli (3/7) ani hea vorvim Devachi porza khalti zatoli ani adnia palltoli (2/3). Toxench vinomr ani lhan’vik lokank taronnachi bhasavnni kelea (3/12-13).

## Polleiat

Book_of_Zephaniah

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Zekaria achem Pustok

## Zekaria achem [[Pustok]]
**Book of Zechariah**

Zekariachem pustok don bhagamnim vantt’lam. Ovesvor 1-8 ani ovesvor 9-14. Hag’gai Provadian bhakit kortoch, don mhoineam uprant hea pustokachem prostavon boroilolem (Otubr – Novembr 520). Poilea bhagant, Provadiachim atth disnnim asant (1/7-6/8). Tea uprant Joshua Porom’ iadnikacher mokutt ghaltat (6/9-14 Joshua Porom’iadnik adim Zerubbabel aslo). Satvea ovesvorant Israelacho itihas asa. Atthvo ovesvor, ieunchem asa tea taronnachem vornnon korta. Haggai porim, Zekaria-I Devmondir bandunk harpit zatolo.

Dusro bhag (ov. 9-14) ekdom’ vegllo. Hea bhagachea vibhagank tarikh nhoi mhonn nanv na. hea bhagant Zekaria, Joshua, Zerubbabel vo Dev-mondir bandpachi kainch khobor na. Hea bhagache don vibhag korum ietat te mhollear : ovesvor 9-11 ani ovesvor 12-14. Poilo vibhag kovite rupan asa ani dusro vibhag kothon rupan asa.

## Polleiat

Book_of_Zechariah

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Malaki achem Pustok

## Malaki achem Pustok
**Book of Malachi**

Malaki Israelacho nimanno provadi. Krista adim panchvea xenkddeachea modlea vorsamnim, Esdra ani Nehemia hanchea disamnim, to jielo. Malaki poile suvater Judev iadnikanchim ani porjechim patkam tanchea tonddar marta ani dusre suvater Mesiachea kallaili Devachi nit porgott korta. To darunn xirapam ani dhomkavnneam vorvim aplo sondex porgott’tta ani aple porjek koslich buzvonn dina. Hea provadiachea disamnim Judev lok bhaileanuch kaide pallit pun bhitorlean tanchim kallzam Deva sorxilim pois aslim.

## Polleiat
Book_of_Malachi

Malachi

Books_of_the_Bible

Bible

## Sondorbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Marku Pormannem Jezu Kristachem Xubhvortoman

## Marku Pormannem Jezu Kristachem Xubhvortoman
**Gospel of Mark**

#### Marku Pormannem Jezu Kristachem Xubhvortoman

Dusrem Xubhvortoman Markun boroilem. Novea Korarant taka khub pavtti “Juanv Marku” mhonnttat. Taka ani tache avoik purvile Povitr-Sobhent vhodd man also. Jerusaleant tanchem ghor aslem ani thoichim kristanv bhavbhoinn aplea zomatink tea ghorant ektthai zatalim. Paulun ani Barnabasan Siprus zunvear dhormporgottnnechi bhonvddi keli tedna, Marku tanchea bhaga also. Romak astana, 60vea vorsa, Kristanv zal’lea lokak Markun Grik bhaxen aplem Xubhvortoman boroilem. Poilim thaun Kristi lokan manun ghetlam tea pormannem, Pedruchi xikounn boroun dovor mhonn Romkaramnim Marku koddem maglolem.

Markucho hetu mhollear Jezu amcho Soddvonnar ani Devacho Put mhonn dakhounk. Hea karonna pasot Marku Jezuchea provochona poros Tachea ochorianchi odik khobor korta. Punn thoddeo ghoddnnio dita teo itle bariksannin dita, ki teo tannem khaxa polleleo-xeo distat. Tachi bhas sarki sompi, punn sobit ani khotkhotit.

Tacho mukhel vixoi mhollear khursar marlolo Soddvonnar. Eke vatten, Jezu Devacho Put mhonn khud Bap, devchar ani mon’xam porian Take govai ditat; ani Jezu Apunnuch vismitam korum. Devchar kaddun, Apnnak patkam bhogsunchi podvi asa mhonn dakhoun, adi, hem sot ruzu korta. Punn, dusre vatten, Judev lok Jezu Devacho Put mhonn sompeponnim manun ghena, Judevanche odhikari Tache dusman zatat, Tache xis legun Taka somzonant; Tacher virodh itlo choddta ki Taka nanch Korunk chodd-chodd lojechi ani vollvolleanchi xikxa taka Romi sorkara koddchi magun ghetat : taka khursar martat.

Hem sogllem Devache guddart ievzonne pormannem ghoddlem ani Devanuch Jezuk punorjivont korun Apnnem nemlolea Krist-Soddvonnarak vhoddlem zoit dilem mhonn Marku aplea Xuubhvortomanant sangta.

Hea Xubhvortomanachi manddavoll oxi asa :

Xubhvortomanachi survat : 1 ; 1-13
Galileiant Jezucho bhovxik vavr : 1 : 14-9:50
Galileiant thaun Jerusaleak : 10 : 1-52
Jezuchem nimannem satollem : 11: 1-15:47
Jezuchem punorjivontponn : 16 : 1-8
Jezuchim dorxonam anis org-proves : 16 : 9-20

## Polleiat
Books_of_the_Bible

Gospel_of_Mark

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Makabeus achem Dusrem Pustok

## Makabeus achem Dusrem [[Pustok]]
**2 Maccabees**

Makabeusachem Dusrem Pustok Sirenachea Jason – hannem boroilolea Panch  - Gronth kanniecho attap.  Hem pustok, Mha-Iadnik Onias Tisro ( Sumar 180 Kristi Xoka adim) tem Nikanor hachem moron ( 161 voros Kristi Xoka adim), hea kallant Judevam modem ghoddlolea ghoddnneancho vakho dita.  Toxench Makabeusachea Poilea Pustokant vachlolea ghoddnneancho nihall.

Makabeusachem Poilem Pustok somplam thoim thaun hea dusrea Pustokachi survat zaina.  Hea pustokachi survat matxi adim suru zata mhonnge Sleukus IV hache razvvottke  xevotta kallant ani Judas Makabeus, Mikanorak haroita tantunt sompta.  Mhonnttoch hem pustok fokt pondra vorsancho kall hatallta him Makabeusachea poilea pustokachea sat ovesvorank zulltat.

Hem pustok mull Greg bhaxen boroilam ani tem Sirienchea Jason hacho vaur mhonn kollon ieta (2/19-32).  Magir Jerusaleantlea Judevancheo don chitti asat (1/1 – 2/18).

Vachtoleak kormonnuk diunk ani teach borabor dekh diunk zaun asa boroupeacho haves (2/25, 15/39).  Judas Makabeusache suttkeche mohimek, sorginchim disnnim fattboll ditat ( 2/19 – 22);  Piddapidd zaun asa Devachea visvaxi mogachi khunna, zache vorvim lok patka vorvim nisontton zaunche poilim soirannar ieta, ( 6/12-17).

Heliodorous hachi kotha somptoch (3/1-40) poilo bhag Antiokus Epifanes hachea mornnant ani somorponnache porbent sompta,  ( 4/1 – 10/8).  Dusro bhag (10/9 – 15 /36),  Nikanor hachea mornant ani ugddasachi porob suru korun sompta.  Survatek jeo don chitti hea pustokant asat tancho vixoi ekuch, (1/1 – 2/18)  Jerusalentle Judev, Ejiptant aslolea aplea bhageliank Mondirache xud’dhichi porob ani somorponnanchi porob somarombhunk amontronn ditat.

Hea pustokachem mhotv mhollear, melolim punorjivont zatat mhonn khatri dita ( 7/9c; 14/46); mornna uprant porian Sorvesporachea hatantlo suttonk zaina, (6/26);  Meloleam khatir magnnem, (12/38; 41- 46);  Rogtsakxeank  otmik follam melltat, (6/18 – 7/41);  Bhoktanchem modestiponn, (15/12 – 16, 14, 14e).  Adlea Korarantlea her pustokamnim osleo xikovnneo amkam mellonant, ani hea voilea xikovnneank lagon, Povitr Sobhen hem Makabevanchem Dusrem Pustok mandun ghetlam – hantunt matui dubav na.

Hea pustokacho attap oso :

Ejiptantlea Judevank chitti ani prostavna 		1/1 – 2 / 32
Mha-Iadnika khatir koxttavop                                    3/1 – 4/50
Antiokus Epifanes ani Judevank piddapidd	            5/1 – 7 / 42
Judasachim zoitam					8/1 – 15/ 39

## Polleiat

2_Maccabees

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Luka Pormannem Jezu Kristachem Xubhvortoman

## Luka Pormannem Jezu Kristachem Xubhvortoman
**Gospel of Luke**

#### Luka Pormannem Jezu Kristachem Xubhvortoman

Luk Sirieche Antiokient zolmolo dista. To zolman Gri. Dhondean voiz ani chitarpi-I to also mhonn adim thaun khobor asa.

Dhormporgottnnechea vavrant Paulucho sangati, Pauluche dusre ani tisre dhormporgottnneche bhonvddent Luk tache borabor also; ani Pauluk Sezareiak ani Romak koidi korun dovorlolo tedna, Lukan tacho poramos kelo. Hache uprantlea tachea jivitachi chodd-xi khobor mellona.

Luk aplem Xubhvortoman Teofil nanvachea konn-ekleak bhettoita. Ho Teofil bori zutti choloitalo. Punn lukachem borovop chodd-xem kristanv zal’lea Grikank. Hea Xubhvortomanacho hetu spoxttponnim prostavnent dakhoila (1: 1-4 polle ).

Videxiam modlim kristanv zal;leamnim Povitr-Snan gheunche adim dharmik xikovnn ghetloli; Luk tankam dhormachea sotanchi sarki somzonni diunk ani teach borabor tancho bhavarth ksle thir bunaidir dhorlolo asa to dakhounk sodta.

Heram Xubhvortomananchea boroinnaram-von Luk thoddea kherit vixoiancher odik bhar ghalta. Hea vixoiancher nodor marlear, Lukacher Paulucho probhav kitlo zalo to distti poddta. Tache kherit vixoi mhollear he : sorv mon’xanchem taronn ani bhov doiall Devachem bhogsonnem; patkiam thai Jezuchi kaklut; gorib ani somazant lhan’vik mon’xam sorim, toxench bailam sorim, Jezuchi opurbai; Povitr Atmeachem kam’. Magnneacher-ui hea Xubhvortomanant boro nett ghal’lo asa; heram Xubhvortomanam poros odik pavtti Kristi mon’xam nhoich magnneachim mon’xam mhonn hem Xubhvortoman ugddas korta, punn Jezun magnnea vixim xikovnn dili tachi khobor sangta.	

Ek kolakar koso, jive akar chitarun Luk apli kola dokhol korta ani oso her chitarpiank ek sfurti dita. Itihas borovchea kamant, Grik ani Romi itihaskaram kodde Lukak sor kel’lo asa. Dekhun Dante Alighieri hea Italian mha-kovin Luk “Kristache nomrutaiecho boroupi” mhonn sangun dovorlam.

#### Hea Xubhvortomanachi manddavoll oxi :

Prostavna : 1 : 1-4

Juanv Batistacho ani Jezucho zolm ani bhurgeponn : 1:5-2:52

Juanv Batistacho vavr : 		3 : 1-20

Jezuchem snan ani porikxa : 	3: 21-4:13

Galileiant Jezucho bhovxik vavr : 4:14-9:50

Galileia than Jerusaleak : 9: 51- 19:27

Jezuchem nimannem satollem : 19: 28 – 23: 56

Jezuchem punorjivontponn, dorxonam anis org-proves : 24:1-53

## Polleiat
Gospel_of_Luke

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Lokgonnti chem Pustok

## Lokgonnti chem [[Pustok]]
**Book of Numbers**

**Prostavna :**

Hea Pustok Lokgonnti mhonn nanv dilam, tem poilea panchantlem (Pentateuch) ek pustok, tantunt mhotvachi khobor mellta : bara kullancheo don gonnteo dileat (Lok.1 ani 26). Dekhun Greg bhaxen arithmoi, ‘kullanche ankdde’, Inglejint ‘Numbers’ hem nanv asa. Hebrev bhaxen bamidbar, mhonnge ‘oronneant’, hem utor pustokachea poilea slokant melta. Tacho dusro vixoi ho: Levi-xastrachea pustokant oronneantlean Israelachem poinn zalem tachi khobor hangasor chalu asa. Sinai dongrar thaun tem bhasailolea desa porian, Palestinak, challis vorsam Kadesh-antlean utorlea uprant, porza poinn kort. Ti oronneant odik kall urta.

Khub kotha, kovita ani kaideam-mhal thoinsor asa. Iadniki poromporechi sfurti thoinsor mellta, iadniki sompadpeacho hat thoinsor dixtti poddta (Lok. 1-10 ani 26-36). Tea bhair, sobar her zhorintlim mannkam thoinsor asant : Yahwist ani Elohist porompora (Lok. 11-25).

Hea pustokant itihasik girop mellta to ho : bara kullam, Ejiptantlim bhair soron, oronneantlean Mel’lea Doria bhonvtonnim vetat ani Kanaan-desant bhitor sortat. Punn sogllench nitoll-nivoll na khub addkholli hea molar gavtat.

**Pustokant dharmxastrik hetu mhollear ho :**

Dev tanchea sangata asa. Judev dharmik riti Moizesachea kallantleo ietat. Dev Povitr, to aple porjechea vangdda asa, to tika rakhta ani choloita. Dhorm mhollear Devachem dennem, tache vorvim porjek patkanchem bogsonnem mellta. Monxak sondhan mellta, dekhun Deva-xim ravum eita, kullam oronneant tombu-xim ravtat. Uprant bhasailolea desant, tech porim him kullam ektthaim ravtolim. Boroinnaracho hetu ho: Dev tankam ekcharak apoita. Dev apli ievzonn dakholl korta, to tancho poramos korta.

Tech porim, hea pustokant amkam mellta porjechem pap. Devacho mog aple porje sovem dixtti poddta, zalear porjechem onupkarponnui thavem zata (Lok. 14 ani 16-17). fuddari kallji dakhoitat, teach borabor tankam oddchonni-i asat (Lok. 20/2-13). Porza Devacher ani tacheo protinidhincher portota. Devan porjekodde kelolea koraracher add vetat ani kuddea devank bhoztat (Lok. 25). Dev aple porjekodde karar samballta ani aplea bhasavnneo rakhta, zalear To sple porjeck khas dita ani soddvonnechi vatt dakhoita. Koxttam vorvim porza Deva-xim porot ieta, hoi-i vixoi porian hea pustokant mellta. Monis Devak ovisvaxi zata, punn devachi ievzonn nopoit zaina. Devachi porza ozunui vatter asa, ozun ghora-solamoti pavunk nasli.
Amchi iatra amchea vaddpant asa, tech porim ak'khi porza vattsur-gulam'ponnantli sutton, ti Bhasailolea Desann veita. Bezobabdarent jieun, porza solamoti pavona, Devak zai ti bhaxen vaddona, punn gulam'ponnantuch urta. Israel bhaxen soglli porza Deva-xim vochunk zai, he iatrent sompur zaunk zai

## Polleiat

Book_of_Numbers

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Juanvachem Poilem Potr

**First Epistle of John**

Chouthem Xubhvortoman boroilem tannench hem Potr boroilam. Hantum kitem boroil’lem asa tem-bi bariksannem polleunk gelear, hem Potr Juanvachench mhonn tthavem zata. Dhormdut koso, ho borovpi odhikaran boroita. Tea bhair Xubhvortoman ani hem Potr borabor dhorlear, totvam tinch ani bhasui tich mhonn dixtti poddta. Hem sogllem lokxant gheun, zannaranchem mot oxem, ki hem Potr Juanvan Xubhvortomana matxe adim vo matxe uprant boroilem dista.

Jezu khoro Devacho Put, hea sota vixim apnnem kitem boroil’lem tacho ugddas korunk, khorea dhormacher add bhavarthiank ghott korunk, dhaktte Aziechea Kristanvank hem Potr Juanvan boroilem. Tea ganvchea povitr-sobham modem khotte xikovpi ani provadi upraslole-xem dista. He Kristache virodhi; Jezu Soddvonnar ani mon’xasoimb ghetlolo Devacho Put mhonn te manun ghenasle.

Hea Potrachem mull-totv mhollear hem: Dev, Jezu Krista udexim, amkam vollkhunk mellta; mhonnttoch jim konn Bapachea ekcharant jieunk sodtat, tim monis zal’lea Puta udexinch hea ekcharant bhitor sorunk pavtolim.

Tea bhair, hea Potrant anink tin sotam netan ugddapim keleant : Dev mhollear Uzvadd, Dev Nit ani Dev Mog. Mhonnttoch, Outa udexim Bapa kodde amkam ekvott zai zalear, ami uzvaddant, nitint ani bhavam-bhoininchea mogant jieunchi goroz. Jim konn Jezu Devan makhlolo ani monis zal’lo Devacho Put nhoi mhonnttat, tantam to fottkire ani Kristache virodhi mhonntta.

Heram vostum modem, to pritimogachem vortepon vakhannta ani to khobor korta to Devacho mog peleachi opurbai korun dixtti poddta toslo. Hea bhair, Devachim bhurgim konn ani devcharachim bhurgim konn, tim koxim dokhol zatat, ani xekim patki mon’xank koxem bhogsonnem mellta, tem to dakhoita.

#### Hea Potrachi manddavoll oxi :

Prostavna : 1: 1-4

Uzvadd ani kallokh :1: 5-2:29

Devachim bhurgim ani devchargachim bhurgim : 3: 1-24

Sot ani chuk : 4: 1-6

Mogacho kaido  : 4: 7-21

Bhavarthachem zoit : 5: 1-21

## Polleiat
*First_Epistle_of_John
*Books_of_the_Bible
*Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Juanvachem Tisrem Potr

## Juanvachem Tisrem Potr
**Third Epistle of John**

#### Juanvachem Tisrem Potr

Juanvan aplem Tisrem Potr Gaius mhonnlolea konn-ekleak boroilem. Ho Gaius D.I. 19/29 ani 20/4 hanga mellta; to ek Kristanv monis zalear sarki khobor na.

Hem Potr kedna ani khoi boroilem tem-bi sarkem kollona. Hea Potracho sondex ani rup monant dhorlear, Dusrem Potr boroilem tedna hem-i Tisrem boroilem mhonn sumar korum-ieta.

Hem Potr, zori ekdom mottvem, tori purvile Povitr-Sobheche thodde akar chitarun dita. Gaius boro poramos korpi ani sotan cholpi dekhun, tachi tust kelea. Punn, tech gunn diotrefesa sovem dixtti poddonant mhonn haka to xiddkaita. Demetrius haka-I tachea gunnam pasot vakhann’nni dil’li mellta.

#### Hea Potrachi manddavoll oxi :

Prostavna : 1-4

Gaiusak vakhann’nni favo : 5-8

Diotrefesak guneanv asa : 9-10

Demetriusak tust favo : 11-12

Sompadnni : 13-16

## Polleiat
Third_Epistle_of_John

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Mhonn'nneo achem Pustok

## Mhonn'nneo achem [[Pustok]]
**Book of Proverbs**

thumb|left|Dore Solomon Proverbs
thumb|Excerpt from Proverbs 3 displayed at Portland International Jetport in Portland, Maine
thumb|Scroll of the Book of Proverbs

Hea pustokant mhonn’nneo melltat, ji zannvai porje modem asli, ti aple fuddle pillgek ek bapui aplea putak koso dita. Hi porjechi zannvai mhonn’nneanchea (Hebrev bhaxen mashal) rupan thoinsor ektthaim kelea.

Hea pustokant don mukhel Solomon patxaichea mhonn’nneache zome ektthaileat, ani uprant her zannaranche, ani Agur ani Lemuel razache slok dileat. Xevttim ek kovita asa, ti sugunni ostorechi vakhann’nni korta, ani lipiechea okxoramnim vinnloli asa (alphabetical poem).

Mhonn’nneo sadhea-sudhea lokak xikovnn dita, ok’kol nasloleanchem aikona zanvcheaj xittkavnni dita,
Punn zannaranchi bud’dh manun, ek sugunni, promannik jivit vhorunk, dev-bhirantin ani bhoktin, Devak respet-man diunk, ulo marta. Khori-niz zannvai-bhokti hich. Mon’xall onnbhovan ani bhavnnamnim teo bhorleat, teach borabor, khorem-niz such ani deivik darzonnem mellche khatir, dharmik probhav thoinsor mellta. He porim such sodun, ttike-ttike unch dharmik panvddear, Devachea uzvaddan, lok pavtolo.

Hea pustokant sonvskrutai mellta, ti Solomon razachea kallar thaun ( dhavea xenkddean Kristachea iuga adim) tem panchvea-sovea xenkddea porian, ek Israelache zannvaiecho tthevo koso urla.

## Polleiat
https://en.wikipedia.org/wiki/Book_of_Proverbs

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Mateva Pormannem Jezu Kristachem Xubhvortoman

## Mateva Pormannem Jezu Kristachem Xubhvortoman
**Gospel of Matthew**

## Mateva Pormannem Jezu Kristachem Xubhvortoman

Matev Bara Dhormdutam modlo eklo ani hea Xubhvortomanacho boroinar. To Alfevacho put; Kapernaumant dondd vosul kortalo tedna Jezun taka Aplo pattlav korunk apoilo. Marku ani Luk khobor kortat to "Levi" hoch Matev. Jezun taka Aplea Bara Dhormudutam modem-i vinchun kaddlo. Povitr Atmeachea iennea uprant, poilo to fokot Palestinachea povitr-sobham khatir vavurlo. Aplea desachea Judev bhavam-bhoinnink boroun Matevan aple Aramaik avoi-bhaxen Xubhvortoman boroilem.

Hache uprant, 42vea vorsa Herod Agripan dhumallo suru kelo tedna, Matev dusrea ganvamnim Jezuchem Nanv porgottunk gelo. Amkam anik-ui khobor pavlea tea pormannem, to Palestinantlo bhair sorlo tea kalla ni Jerusaleachi sobha bhorli tea kalla modem, mhonnge 42 vea ani 50vea vorsam modem, vo tachea uprant legun, Matevan Xubhvortoman boroilem. Tori astana, Matevachem Xubhvortoman 
Povitr Xar ani achem Devmondir ozun ubim aslole porim khobor korta dekhun ani Jezun Jerusalea vixim bhakit kel’lem tachem Matev kai sangina mhonnttoch, dubava viret hem Xubhvortoman, Romkaramnim Jerusaleachem nisontton korche adim boroilem mhonn tthavem zata. Hem Xubhvortoman rokddench Grik bhaxen utrailem, chodd korun Matev jivoch astana, 70-vea vo 80-vea vorsa. Uprant tachem mullborovp sanddlem.

Adlea Korarant Devan bhasail’lo Soddvonnar hoch Nazaretcho Jezu ani Tache sovem Devan adim bhasavnnio kel’leo teo xarti pavleo mhonn dakhoun, Kristanv zal’lea Judevam khatir Matevan hem Xubhvortoman boroilem.

Hea Xubhvortomanacho mukhel vixoi mhollear Sorginchem vo Devachem Raj. Tem sonvsarant sthapunk Jezu Soddvonnar ailo. Sogllea mon’xamnim Devak aplo Raza mhonn vollkhun gheuncho, Tachi chakri korchi ani Tacho mog korcho – hench tem heach sonvsarant suru zata tem Sorginchem Raj.

Matev Judev also ani to Judevam khatir boroita dekhun, Jezuchea jivita ani kornniam vorvim Adlo Korar sopurnnaiek pavlo mhonn Matev bogor – bogor dakhoun dita.

Hea Xubhvortomanachi manddavoll oxi :

Jezu Kristachi vonxavoll ani zolm :   1:1 – 2:23

Juanv Batistacho vavr :				 3:1-12

Jezuchem snan ani tallnnio :			 3:13 – 4 : 11

Galileiant Jezucho bhovxik vavr :		 4:12 – 18:35

Galileia than Jerusaleak:				19: 1 – 20 : 34

Jezuchem nimannem satollem :			 21:1 – 27: 66

Jezuchem punorjivontponn ani dorxonam:   28: 1 - 20

## Polleiat
Books_of_the_Bible

Gospel_of_Matthew

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam